U-I-147/01
Natisni
Opravilna št.:
U-I-147/01
Datum odločitve:
9. 10. 2002
Objavljeno:
OdlUS XI, 216
ECLI:
ECLI:SI:USRS:2002:U.I.147.01
Akt:
Stališče Komisije Vlade za kadrovske in administrativne zadeve, sprejeta na 7. seji dne 31. 3. 1993
Izrek:
Pobuda za začetek postopka za oceno ustavnosti in zakonitosti stališča Komisije Vlade za kadrovske in administrativne zadeve, sprejeta na 7. seji dne 31. 3. 1993, se zavrže.
Evidenčni stavek:
Izpodbijano stališče Vlade ni predpis, za presojo katerega bi bilo pristojno Ustavno sodišče.
Geslo:
Nepristojnost Ustavnega sodišča za presojo akta, ki ni predpis.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Jože Dolhar, Kranj
Datum vloge:
9. 7. 2001
Vrsta odločitve:
sklep
Vrsta rešitve:
zavrženje
Dokument:
US21755
Dokument v PDF obliki:
U-I-147-01.pdf
117 KB
Prenesite datoteko
U-I-147/01-4
9. 10. 2002
SKLEP
Ustavno sodišče je v postopku za preizkus pobude Jožeta Dolharja iz Predoselj na seji dne 9. oktobra 2002
sklenilo:
Pobuda za začetek postopka za oceno ustavnosti in zakonitosti stališča Komisije Vlade za kadrovske in administrativne zadeve, sprejeta na 7. seji dne 31. 3. 1993, se zavrže.
Obrazložitev
1. Pobudnik navaja, da izpodbija stališče Komisije Vlade za kadrovske in administrativne zadeve, v katerem Komisija meni, da je treba ohraniti neokrnjen obseg protokolarnih objektov in kompleksov, zato nasprotuje vračanju v naravi zemljišč, za katere je po Zakonu o denacionalizaciji (Uradni list RS, št. 27/91 - Zden) zavezanec Republika Slovenija in s katerimi upravlja Servis za protokolarne storitve Brdo pri Kranju. Pobudnik meni, da je to stališče v neskladju s 120. in s 155. členom Ustave ter z Zakonom o Vladi Republike Slovenije (Uradni list RS, št. 4/93 in nasl. - v nadaljevanju ZVRS) in Zakonom o organizaciji in delovnem področju republiške uprave (Uradni list RS, št. 27/91 - ZODP), ker Komisija ni pristojna za sprejemanje takih stališč, Vlada pa zaradi načela delitve oblasti ne sme izdajati predpisov, ki vsebujejo zakonsko materijo.
2. Na podlagi prve do pete alineje prvega odstavka 160. člena Ustave in prve do pete alineje prvega odstavka 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) Ustavno sodišče odloča o ustavnosti in zakonitosti zakonov, podzakonskih predpisov, predpisov lokalnih skupnosti in splošnih aktov za izvrševanje javnih pooblastil.
3. Iz dokumentov, priloženih pobudi, izhaja, da pobudnik izpodbija stališče, ki ga je Komisija Vlade Republike Slovenije sprejela ob obravnavi lastninskih problemov premoženja Republike Slovenije. Izpodbijano stališče niti po vsebini niti po obliki ni predpis oziroma splošni pravni akt, ki ga na podlagi prvega, drugega in tretjega odstavka 21. člena ZVRS lahko sprejme Vlada kot organ izvršilne oblasti. Izpodbijano stališče je Vlada sprejela v zvezi s svojo pristojnostjo, da zastopa Republiko Slovenijo kot pravno osebo in upravlja z nepremičninami in z drugim premoženjem Republike Slovenije, če ni s posebnim zakonom drugače določeno (prvi in drugi odstavek 7. člena ZVRS). S protokolarnimi objekti in kompleksi, katerih lastnik je Republika Slovenija, na podlagi navedene določbe ZVRS upravlja Vlada oziroma njene službe. V zvezi z njihovim upravljanjem sprejemajo odločitve, ki so premoženjsko pravne narave in pri katerih nastopa država kot nosilka premoženjskih pravic. Izpodbijano stališče, ki ga je Vlada oziroma njena komisija sprejela glede vračanja zemljišč, s katerimi upravlja Servis za protokolarne storitve Brdo pri Kranju, v postopkih denacionalizacije, sodi v okvir upravljanja z nepremičninami, ki so last Republike Slovenije in lahko zavezuje le upravljalca samega. Za odločanje v konkretnih denacionalizacijskih postopkih pa so pristojni upravni organi ali sodišča. Ustavno sodišče lahko v navedenih zadevah odloča le v primeru, ko je zoper pravnomočne sodne ali upravne odločbe vložena ustavna pritožba (50. do 53. člen ZUstS).
4. Izpodbijano stališče torej ni predpis, za presojo katerega bi bilo pristojno Ustavno sodišče. Zato je bilo treba pobudo zavreči.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič in Jože Tratnik. Sklep je sprejelo soglasno.
Predsednica
dr. Dragica Wedam Lukić